Meer as 100 000 steun Vrystaat Landbou teen OSVFoto ter illustrasie (Foto: Maroela Media) Die wysiging van artikel 25 van die Grondwet sal slegs tot die ellende van Suid-Afrika bydra. Dít is die boodskap aan die parlement van die 107 639 burgers wat aan Vrystaat Landbou (VL) se openbare veldtog om eiendomsreg te beskerm en die grondwetlike wysiging van artikel 25 teë te staan, deelgeneem het. Die sluitingsdatum vir openbare kommentaar oor die voorgestelde wysiging was Vrydag 13 Augustus en talle organisasies het hulle stemme laat hoor. Maroela Media het reeds berig dat ander organisasies soos Saai, TLU SA, AfriForum, Sakeliga, Agri SA, die IRR en die DA sterk teen die voorgestelde wysiging te velde getrek het. Volgens Francois Wilken, president van Vrystaat Landbou, toon hierdie steun dat VL se siening oor eiendomsreg ŉ baie wyer ondersteuningsbasis het as slegs die organisasie se landboulede. “Dit toon dat daar ŉ aansienlike deel van die publiek is wat verstaan dat die ondermyning van eiendomsreg tot die ondermyning van menseregte sal lei.” VL het sy opponerende kommentaar Vrydag aan die parlementêre komitee voorgelê. Die redes waarom VL enige grondwetlike wysiging verwerp, sluit in: “Om bedrywighede op hoogs produktiewe landelike landbougrond in gevaar te stel deur voort te gaan met die voorgestelde grondwetlike wysigings, sal Suid-Afrika net verder in ŉ ernstige ekonomiese en humanitêre krisis dompel. Dit sal nie die ekonomiese vryheid vir die massas bied, soos deur politici belowe nie,” het Wilken gesê.